Maatietopalvelu

Kyselyvastaus

**Asiakirjan tunnus:** KT879

**Päivämäärä**: 26.6.2024

**Julkisuus:** Julkinen

**Venäjä / Karjalan tasavallan OMON-joukot Tšetšeniassa vuonna 2019 ja ihmisoikeusrikkomukset**

**Russia / OMON troops from the Republic of Karelia in Chechnya in 2019 and human rights violations**

Kysymykset

1. Ovatko Venäjän OMON-joukot mahdollisesti toimineet Tšetšeniassa vuonna 2019 osana terrorismin vastaisia operaatioita?

2. Onko Karjalan tasavallan alueelle Petroskoihin sijoitettu OMON-yksikkö osallistunut terrorismin vastaiseen toimintaan Tšetšeniassa vuonna 2019?

3. Ovatko OMON-joukot syyllistyneet Tšetšeniassa vuonna 2019 vakaviin ihmisoikeusrikkomuksiin?

Questions

 1. Have the Russian OMON troops possibly operated in Chechnya in 2019 as part of counter-terrorism operations?

2. Has the OMON unit from the Republic of Karelia participated in counter-terrorism activities in Chechnya in 2019?

3. Have the OMON troops committed serious human rights violations in in Chechnya in 2019?

# Ovatko Venäjän OMON-joukot mahdollisesti toimineet Tšetšeniassa vuonna 2019 osana terrorismin vastaisia operaatioita?

Venäjän kansalliskaarti ja OMON-joukot

Vuonna 2016 perustettu Venäjän kansalliskaarti (ven. Федеральная служба войск национальной гвардии Российской Федерации, lyh. Росгвардия; Federalnaja služba voisk natsionalnoi gvardii Rossijskoi Federatsii lyh. Rosgvardija) on puolisotilaallinen poliisiorganisaatio, joka toimii suoraan Venäjän presidentin alaisuudessa.[[1]](#footnote-1) Kansalliskaarti perustettiin uudelleenjärjestämällä jo olemassaolevat sisäiset turvajoukot erilliseksi organisaatioksi; kansalliskaartin perustan muodosti sisäministeriön alaisuudesta siirretyt 140 000 hengen suuruiset joukot. Myös 40 000 sotilaan OMON-joukot eli liikuteltavat erikoisjoukot (ven. отряд мобильный особого назначения lyh. ОМОН; otrjad mobilnyi osobogo naznatšenija, lyh. OMON) ja 12 000 SOBR-joukot (специальный отряд быстрого реагирования, lyh. СОБР; spetsianlyi otrjad bystrogo reagirovanija, lyh. SOBR) siirtyivät sisäministeriön alaisuudesta osaksi kansalliskaartia.[[2]](#footnote-2) Kansalliskaartista annetun federaatiolain mukaan kansalliskaarti osallistuu yhdessä sisäasiain hallintoelintenkanssa yleisen järjestyksen ja turvallisuuden valvomiseen, ja terrorismin ja ääriliikkeiden torjuntaan.[[3]](#footnote-3) Terrorismin ja järjestäytyneen rikollisuuden torjunnan ja yleisen turvallisuuden turvaamisen lisäksi kansalliskaarti avustaa turvallisuuspalvelu FSB:n (Федеральная служба безопасности Российской Федерации lyh. ФСБ; Federalnaja služba bezopasnosti Rossijskoi Federatsii, lyh. FSB) rajavartiopalvelua rajojen turvaamisessa, suorittaa asevalvontaa ja vartioi tärkeitä valtiollisia kohteita. Kansalliskaarti osallistuu myös Venäjän alueen aseelliseen puolustamiseen koordinoidusti puolustusministeriön joukkojen kanssa.[[4]](#footnote-4) Keväällä 2024 kansalliskaartin organisaatioon kuuluvat sen keskusvirasto, Venäjän kahdeksan federaatiopiirin mukaisesti jakautuvat alueelliset kansalliskaartin joukot, sekä jokaisessa federaatiosubjektissa toimiva alueellinen hallintoelin. Lisäksi kansalliskaartissa toimii keskushallinnon alaisia yksiköitä ja organisaatioita, koulutus- ja terveydenhuolto-organisaatioita ja ylialueellisesti toimivia erityiskeskuksia.[[5]](#footnote-5)

Venäjän OMON-joukot eli ovat toimineet osana Venäjän kansalliskaartia vuodesta 2016 alkaen, jolloin kansalliskaarti perustettiin.[[6]](#footnote-6) OMON-joukot vastaavat yleisestä turvallisuudesta ja järjestyksestä, siinä missä myös kansalliskaartiin kuuluvat SOBR-joukot keskittyvät pienempiin taktisiin operaatioihin. Yleensä OMON-joukkoja käytetään mellakoissa ja vastaamaan laajoihin kansalaislevottomuuksiin, vaikka joukot kykenevät vastaamaan myös aseellisiin välikohtauksiin. OMON-joukot osallistuvat kuitenkin yleensä suuren mittakaavan terrorismin vastaisiin operaatioihin yhdessä muiden joukkojen, kuten SOBR:n ja FSB:n kanssa.[[7]](#footnote-7)

**Terrorismin torjunta Pohjois-Kaukasiassa**

Tšetšenian tasavalta kuuluu Pohjois-Kaukasian federaatiopiiriin (ven. Северо-Кавказский федеральный округ lyh. СКФО; Severo-Kavkazski federalnyi okrug, lyh. SKFO), joka on vuonna 2010 muodostettu hallinnollinen kokonaisuus. Federaatiopiiriin kuuluu seitsemän federaatiosubjektia: Tšetšenian tasavallan lisäksi siihen kuuluvat Dagestanin, Ingušian, Kabardi-Balkarian, Karatšai-Tšerkessian ja Pohjois-Ossetia-Alanian tasavallat sekä Stavropolin aluepiiri. Pohjois-Kaukasian federaatiopiirin keskus on Pjatigorsk.[[8]](#footnote-8)

Kansalliskaarti on vuodesta 2017 saakka komentanut Pohjois-Kaukasian alueella yhdessä toimivien joukkojen ryhmittymää (ven. Объединённая группировка войск на Северном Кавказе; Objedinjonnaja gruppirovka voisk na Severnom Kavkaze). Ryhmittymä perustettiin jo vuonna 1999 yhdistämään Venäjän turvallisuusviranomaisten ja -virastojen terrorismin vastaisia toimia. Ryhmittymän tärkein tehtävä on osallistua terrorismin vastaiseen toimintaan Pohjois-Kaukasiaan kuuluvilla alueilla ja turvata terrorismin vastaisten hallintojärjestelmien toiminta federaatiosubjekteissa toimivien operatiivisten esikuntien johdolla. Tšetšeniassa terrorismin vastainen operaatio lakkautettiin virallisesti vuonna 2009.[[9]](#footnote-9)

OMON-joukkojen kokoonpano ei ole julkista tietoa.[[10]](#footnote-10) Kansalliskaartin tai siihen kuuluvien OMON-joukkojen terrorismin vastaisesta toiminnasta Tšetšeniassa vuonna 2019 on saatavilla hyvin vähän tietoa julkisista lähteistä.

Kansalliskaartin joukkojen Pohjois-Kaukasian piiri (ven. Северо-Кавказский округ войск национальной гвардии, Severo-Kavkazki okrug voisk natsionalnoi gvardii) on muodostettu Venäjän presidentin määräyksellä 21.9.2017 ja se aloitti taistelutehtävien suorittamisen 1.1.2018.[[11]](#footnote-11) Kansalliskaartin tietojen mukaan vuosina 2016–2021 Pohjois-Kaukasian alueella yhdessä toimivien joukkojen ryhmittymä suoritti yli 4 000 terrorismin vastaista operaatiota.[[12]](#footnote-12) Kansalliskaartin tietojen mukaan Pohjois-Kaukasian alueella yhdessä toimivien joukkojen ryhmittymään kuuluvat kansalliskaarti, sotilasyksiköt ja poliisin yksiköt surmasivat vuonna 2019 yhdessä turvallisuuspalvelu FSB:n kanssa 26 radikaaliryhmien jäsentä alueella ja tuhosivat 190 taistelijoiden infrastruktuurikohdetta. Lisäksi alueella suoritettiin muun muassa aseiden ja ampumatarvikkeiden takavarikointeja.[[13]](#footnote-13) Kansalliskaartin Pohjois-Kaukasian piirin komentajan mukaan kansalliskaarti pidätti yhdessä muiden viranomaisten kanssa Pohjois-Kaukasiassa samana vuonna yli 120 laittomia aseellisia ryhmittymiä avustanutta henkilöä.[[14]](#footnote-14)

Venäjän pääsyyttäjänviraston tietojen mukaan vuonna 2019 tammikuun ja marraskuun välillä Tšetšeniassa rekisteröitiin 141 terrorismirikosta ja 45 terrorismirikoksia tehnyttä henkilöä. Entinen lainvalvontaviranomainen kommentoi asiaa Kavkaz.realii-uutissivuston (ven. Кавказ.реалии) uutisessa ja huomauttaa, että esimerkiksi sisäministeriön antamat luvut sisältävät henkilöt, joita on syytetty terrorismipykälien nojalla, mutta ne eivät kerro siitä, ovatko nämä henkilöt todettu taistelijoiksi oikeudessa.[[15]](#footnote-15)

Yhdysvaltain ulkoministeriö kokoaa vuosittain terrorismia ja sen torjuntaa käsittelevän raportin. Vuotta 2019 koskevan raportin mukaan Venäjän Pohjois-Kaukasian alueella tehdyistä terrorismin vastaisista toimista ja poliittisen vakauden palauttamisyrityksistä huolimatta alueella esiintyi alhaisen tason terrorismia vuonna 2019. Raportissa mainitaan FSB:n suorittavan terrorismin vastaisia operaatioita sisäministeriön avustuksella ja kansallisen terrorismin vastaisen komitean koordinoimana. Raportissa ei ole mainintaa OMON-joukkojen osuudesta terrorisiminvastaisissa operaatioissa vuonna 2019.[[16]](#footnote-16)

Uutissivusto Grani.ru (ven. Грани.ру) julkaisi maaliskuussa 2019 uutisen Mash-nimisen Telegram -kanavan alun perin uutisoimasta tapauksesta, jossa Tšetšeniassa oli pidätetty kolme henkilöä epäiltynä iskun tai iskujen suunnittelemisesta kansalliskaartia vastaan. Uutisen mukaan he olivat äärijärjestö Isisin kannattajia.[[17]](#footnote-17) Komsomolskaja pravdan (ven. Комсомольская правда) Pohjois-Kaukasian aluetoimituksen mukaan henkilöt olivat liittyneet äärijärjestön jäseniksi ja kaksi pidätetyistä oli alaikäisiä.[[18]](#footnote-18) Uutisessa ei mainita, mihin organisaatioon henkilöt olivat liittyneet. Yhdysvaltain ulkoministeriön raportissa mainitaan vuodelta 2019 ainoastaan yksi Tšetšeniassa sattunut terroristinen isku, jossa mies tappoi poliisin tarkastuspisteellä Atšhoi-Martanin alueella. Poliisi surmasi iskun tehneen miehen. ISIS otti vastuun iskusta.[[19]](#footnote-19)

#  Onko Karjalan tasavallan alueelle Petroskoihin sijoitettu OMON-yksikkö osallistunut terrorismin vastaiseen toimintaan Tšetšeniassa vuonna 2019?

Kansalliskaarti ilmoitti vuonna 2022 Karjalan tasavallan OMON-yksikön saaneen virallisesti nimen ”Ilves” (ven. Илвес).[[20]](#footnote-20)

Karjalan tasavallan OMON-joukot osallistuivat vuosina 1994–1996 ja 1999–2009 käytyihin Tšetšenian sotiin.[[21]](#footnote-21) Julkisesti saatavilla olevista lähteistä löytyy vain vähän tietoa Karjalan tasavallan OMON-yksikön toiminnasta Pohjois-Kaukasiassa. Uutislähteiden mukaan tasavallan OMON-joukot vierailivat kolme kertaa Pohjois-Kaukasian alueella vuonna 2020: Karjalan tasavallan hallinnon virallisella internet-portaalilla julkaistiin kesäkuussa 2020 Karjalan tasavallassa sijaitsevan kansalliskaartin hallinnon tiedote, jossa kerrottiin OMON ja SOBR -joukkojen palanneen 9.6.2020 kuukausia kestävältä komennukselta Pohjois-Kaukasian alueelta.[[22]](#footnote-22) Samalla internet-portaalilla julkaistiin myös 10.9.2020 tiedote, jonka mukaan Karjalan tasavallassa sijaitsevan kansalliskaartin hallinnon OMON ja SOBR -joukot olivat palanneet 9.9.2020 Pohjois-Kaukasian alueelta niin ikään kuukausia kestävältä komennukselta.[[23]](#footnote-23) Tiedotteissa ei ole tarkkaa tietoa komennusten kestoista, eikä siitä, millä Pohjois-Kaukasian alueista Karjalan tasavallan OMON-joukot palvelivat. Argumenty i fakty-uutissivuston (ven. Аргументы и факты – Карелия) Karjalan aluetoimitus uutisoi 11.12.2020 kansalliskaartin aluehallinnon OMON-joukkojen paluusta Pohjois-Kaukasiasta 10.12.2020 useita kuukausia kestäneeltä komennukselta.[[24]](#footnote-24)

Saatavilla olevista lähteistä ei löydy tietoa Karjalan tasavallan OMON-joukkojen toiminnasta Pohjois-Kaukasiassa tai erityisesti Tšetšeniassa vuonna 2019. Kansalliskaartin viralliselle sivustolle pääsy on estetty, joten kansalliskaartin omia tiedotteita palaavista OMON-joukoista ei ole voitu tämän vastauksen puitteissa tarkistaa.

## 3. Ovatko OMON-joukot syyllistyneet Tšetšeniassa vuonna 2019 vakaviin ihmisoikeusrikkomuksiin?

Tšetšenian yleistä turvallisuustilannetta, mukaan lukien ihmisoikeustilannetta, käsitellään 24.3.2023 julkaistussa maatietopalvelun kyselyvastauksessa *Tšetšenian yleinen tilanne*. [[25]](#footnote-25)

Kansalliskaarti ja OMON-joukot Tšetšeniassa

Oikeudenloukkauksia koskevassa uutisoinnissa ja raportoinnissa käytetään yleisesti termejä turvallisuusjoukot, lainvalvontaviranomaiset tai voimaviranomaiset, joten eri viranomaisten rooli oikeudenloukkauksissa ei tule uutisoinnissa välittömästi esiin. Julkisesti saatavilla olevista lähteistä ei löydy mainintaa, että erityisesti OMON-joukot olisivat syyllistyneet ihmisoikeusrikkomuksiin Tšetšeniassa vuonna 2019.

Maatietopalvelun 24.3.2023 julkaistussa kyselyvastauksessa todetaan Ramzan Kadyrovin hallinnon käyttäneen hallintonsa ja valtansa vakiinnuttamiseksi isänsä Ahmat Kadyrovin luomia puolisotilaallisia joukkoja, kadyrovtseja (ven. кадыровцы), joiden status virallistettiin Venäjän sisäministeriön alaisuuteen vuonna 2006.[[26]](#footnote-26) Vaikka kadyrovtseihin kuuluneet ryhmät tulivat virallisesti osaksi turvallisuusvoimien eri osastoja ja kuuluvat liittovaltion turvallisuushierarkiaan, ryhmät ovat pysyneet Ramzan Kadyrovin henkilökohtaisessa komennossa.[[27]](#footnote-27) Moskova on luovuttanut Ramzan Kadyroville paljon itsenäistä valtaa, ja Venäjän presidentti Vladimir Putinin suostumuksella kadyrovtseista on tullut Tšetšenian ensisijaiset turvallisuusvoimat.[[28]](#footnote-28) Ramzan Kadyrovin itsenäinen valta on suurempi kuin muissa Venäjän tasavalloissa ja Tšetšenian on mainittu olevan ainoa tasavalta, jolla on de facto itsenäinen armeija; kadyrovtsit toimivat Venäjän normaalin sotilaallisen komentorakenteen ulkopuolella.[[29]](#footnote-29) Yhdysvaltain ulkoministeriön Venäjää koskevan vuosiraportin mukaan kansallisilla siviiliviranomaisilla on korkeintaan rajatusti valtaa Tšetšenian turvallisuusviranomaisiin, jotka ovat vastuussa toiminnastaan ainoastaan Ramzan Kadyroville.[[30]](#footnote-30)

Oleg Orlov ja Alexander Cherkasov julkaisivat vuonna 2023 eri ihmisoikeustoimijoista koostuvan projektin puitteissa raportin Tšetšeniassa tapahtuvista tahdonvastaisista katoamisia, joista pidetään vastuussa useita eri Venäjän viranomaisia.[[31]](#footnote-31) Kun terrorismin vastainen operaatio päättyi raportin mukaan virallisesti Tšetšeniassa vuoden 2009 jälkeen, väliaikaisen ryhmittymän muodostaneet sisäministeriöön kuuluvat yksiköt ja divisioonat vedettiin pois tasavallasta. Siitä lähtien kaikki tasavallassa toimivat terrorisminvastaiset valtarakenteet, myös lainvastaisesti väkivaltaa harjoittaneet tahot, ovat olleet Ramzan Kadyrovin komennossa.[[32]](#footnote-32) Venäjän keskushallinto on 2000-luvulta saakka noudattanut Tšetšeniassa politiikkaa, jossa liittovaltion tason hallintavaltaa siirretään paikalliselle tasolle. Kapinallistoiminnan kitkemiseen ja terrorismin torjuntaan tähtäävät operaatiot on ”ulkoistettu” kadyrovtseille Venäjän keskushallinnolta.[[33]](#footnote-33)

Kadyrovtsien määritelmä on laajentunut sen jälkeen, kun ryhmä muotoutui 1990-luvullla, jolloin ne koostuivat löyhästi yhteen liittyneistä aseellisista joukoista, jotka taistelivat Ahmat Kadyrovin alaisuudessa.[[34]](#footnote-34) Kyseessä ei ole yhtenäinen ryhmä, mutta kadyrovtsit käsitetään koostuvan pääosin Tšetšenian kansalliskaartin eri yksiköistä.[[35]](#footnote-35) Tavallisesti kadyrovtseilla tarkoitetaan turvallisuusjoukkoja, jotka ovat nimellisesti kansalliskaartin alaisia, mutta jotka tosiasiallisesti ovat Ramzan Kadyrovin hallinnassa.[[36]](#footnote-36) Kadyrovtsi-nimitystä on myös käytetty viitaten yleisesti tšetšeeniin, joka kannattaa Ramzan Kadyrovia ja Ukrainan sodan kontekstissa osa Tšetšenian oppositioliikkeen jäsenistä laajensi määritelmää tarkoittamaan kaikkia syntyperäisiä kaukasialaisia, jotka sotivat Ukrainassa Venäjän puolella.[[37]](#footnote-37)

Mitzer ja Oliemansin artikkelin mukaan Tšetšenian turvallisuusjoukkojen rakenteeseen kuului vuonna 2022 Ahmat-Groznyi-nimiset OMON-joukot (ven. Ахмат-Грозный), Ahmat-nimiset SOBR-joukot (ven. Ахмат), Venäjän sankari A.A. Kadyrovin mukaan nimetty poliisin erikoisrykmentti (ven. полк полиции особого назначения им. Героя России А.А. Кадырова; polk politsii osobogo naznatšenija im. Geroja Rossii A.A. Kadyrova), sisäministeriön yksiköitä, Kadyrovin mukaan nimetty 141. moottoroitu erikoisrykmentti Pohjoinen (Sever) ja 249. erillinen moottoroitu erikoispataljoona Etelä (Jug). Lisäksi Venäjän sotatoimien vahvistamiseksi Ukrainan sodassa Ramzan Kadyrov ilmoitti kesäkuussa 2022 neljästä lisäpataljoonasta: Sever-Ahmat (ven. Север-Ахмат), Jug-Ahmat (ven. Юг-Ахмат), Zapad-Ahmat (ven. Запад-Ахмат) ja Vostok-Ahmat (ven. Восток-Ахмат).[[38]](#footnote-38) Artikkelin mukaan yllä listatut joukot muodostavat ”Tšetšenian nykyiset turvallisuusjoukot”, jotka ovat alun perin Ahmat Kadyroville ja sittemmin hänen pojalleen Ramzan Kadyroville lojaaleiden joukkojen seuraajia.[[39]](#footnote-39) Edellä esitetty listaus ei ole kattava kuvaus niistä joukoista, joita eri yhteyksissä nimitetään kadyrovtseiksi.

Tšetšenian lainvalvontaviranomaiset ja rankaisemattomuus

Ihmisoikeusjärjestöt, todistajat ja uhreiksi joutuneet eloonjääneet ovat vuosikymmeniä syyttäneet kadyrovtseja muun muassa laittomista teloituksista, sieppauksista ja Kadyrovin kriitikoiden kidutuksesta, sekä LGBTQ-yhteisöön kuuluvien tšetšeenien maalittamisesta. Kadyrovtseja on myös syytetty satojen siviilien tappamisesta Ukrainassa Butšassa, Kiovan lähiöissä ja vallatuilla alueilla.[[40]](#footnote-40)

Venäjällä ihmisoikeusloukkauksia tutkiva Memorial-järjestö (ven. Мемориал центр защиты прав человека; Memorial tsentr zaštšiti prav tšeloveka) yhdessä kahden muun ihmisoikeusjärjestön, Stichting Russian Justice Initiative (SRJI) ja SK SOS (ven. СК SOS) julkaisivat YK:n jäsenvaltioiden ihmisoikeusvelvoitteiden ja -sitoumusten toteumista tarkastelevaa yleismaailmallista määräaikaistarkastelua (Universal Periodic Review, UPR) varten laatimansa raportin, jossa käsiteltiin ihmisoikeuksia Pohjois-Kaukasiassa vuodesta 2018 lähtien. Raportti kiinnittää erityistä huomiota lainvalvontaviranomaisten rankaisemattomuuteen siviiliväestöä kohtaan tehdyissä rikoksissa. Huonoin tilanne on raportin mukaan Tšetšeniassa, jossa Ramzan Kadyrovin totalitaarinen valta takaa lainvalvontaviranomaisille täydellisen rankaisemattomuuden.[[41]](#footnote-41)

Yhdysvaltain ulkoministeriön Venäjän ihmisoikeustilannetta koskevassa vuoden 2019 vuosiraportissa kerrotaan erityisesti Pohjois-Kaukasiassa tapahtuvasta, poliisiviranomaisten epäillyn asemassa oleviin henkilöihin järjestelmällisesti kohdistamasta fyysisestä väkivallasta. Tämä tapahtuu useimmiten pidätyksen ensimmäisten päivien aikana tutkintavankeudessa. Raportin mukaan ihmisoikeusjärjestöt ja entiset poliisiviranomaiset ovat kertoneet, että poliisi käyttää useimmiten sähköšokkeja, tukehduttamista ja nivelten ja nivelsiteiden venyttämistä tai niihin kohdistettua painetta, koska näistä menetelmistä jää kaikkein harvimmin näkyviä jälkiä.[[42]](#footnote-42)

Memorial-järjestön raportissa luetellaan myös useita toimia, joihin lainvalvontaviranomaisten kerrotaan syyllistyvän. Näitä ovat laittomat vapaudenriistot, todisteiden väärentäminen, kiduttaminen ja painostus tunnustusten allekirjoittamiseen, kieltäminen oikeus puolustukseen ja menettelyllisten asiakirjojen väärentäminen, joista raportin mukaan ovat vastuussa sekä sisäministeriön alaiset organisaatiot että FSB.[[43]](#footnote-43)

Salaiset pidätyskeskukset Tšetšeniassa

Oleg Orlovin ja Alexander Cherkasovin raportissa kerrotaan Tšetšeniassa sijaitsevista laittomista salaisista pidätyskeskuksista, joissa henkilöitä pidetään viikoista kuukausiin tai paikoin jopa yli vuoden. Pidätyskeskuksissa pidettyjä henkilöitä nöyryytetään, kidutetaan ja jossain tapauksessa myös teloitetaan.[[44]](#footnote-44) Yhdysvaltain ulkoministeriön vuoden 2019 vuosiraportissa mainitaan tapauksista, joissa turvallisuuspalvelut pitivät kiinniotettuja henkilöitä säilössä ilman yhteyttä ulkomaailmaan ennen vangitsemisen virallista rekisteröintiä; tähän liittyi raportin mukaan tyypillisesti väitteitä kiduttamalla saadusta pakotetusta tunnustuksesta ennen kuin henkilölle annettiin mahdollisuus asianajajaan. Raportin mukaan ongelma oli erityisen paha Tšetšeniassa, jossa henkilöitä saatettiin pitää vangittuina joissakin tapauksia viikkokausia ilman yhteyksiä ulkomaailmaan.[[45]](#footnote-45)

Orlovin ja Cherkasovin raportin mukaan salaiset pidätyskeskukset sijaitsevat säännönmukaisesti lainvalvontaviranomaisten eliittiyksiköiden ja sisäministeriöön tai kansalliskaartiin virallisesti kuuluvien kadyrovtsien divisioonien sijaintipaikkojen yhteydessä. Näistä yksiköistä, joiden sijaintipaikoissa keskuksia on raportoitu, ovat Ahmat Grozny-nimiset OMON-joukot, Ahmat-nimiset SOBR-joukot (aiemmin ”Terek”), erikoispataljoona Grozny[[46]](#footnote-46), öljy- ja kaasulaitoksia suojeleva poliisirykmentti, jota kutsutaan epävirallisesti ”öljyrykmentiksi”. Raportissa huomautetaan, että Venäjän lain mukaan näiden turvallisuusvirastojen työntekijöillä ei ole oikeuksia suorittaa tutkintaa, eivätkä pidätettyjen tai kiinniotettujen henkilöiden säilöönottopaikat voi olla heidän toimivallassaan.[[47]](#footnote-47)

Raportin mukaan kuuluisin salainen pidätyskeskus oli aiemmin Groznyn keskustan lähellä sijainnut A.Kadyrovin mukaan nimetty polisiin erikoisrykmentti PPSP-2.[[48]](#footnote-48) Tästä pidätyskeskuksesta on olemassa entisten vankien ja entisen PPSP-2 sotilaan Suleiman Gezmahmajevin silminnäkijätodistuksia ja kuvauksia. Gezmahmajev on raportin mukaan todistanut kaappauksia, kidutuksia ja laittomia teloituksia. Hänen mukaansa PPSP-2 rykmentin sotilaat osallistuivat pidätyksiin muiden sisäministeriön tai kansalliskaartin tunnuksia käyttäen, jolloin ”pidätyksen” tosiasiassa tehnyt taho jäi pimentoon. ”Pidätetyt” vietiin sitten rykmentin tiloihin, missä heitä pidettiin tietty aika, ja osa katosi kokonaan.[[49]](#footnote-49)

**Lainvalvontaviranomaiset ja seksuaali- ja sukupuolivähemmistöjen kohtelu**

Memorial-järjestön raportissa mainitaan poliisiviranomaisten ja ”turvallisuusjoukkojen” osuus LGBTIQ+- yhteisön jäseniin kohdistuviin oikeudenloukkauksiin, kuten kiristykseen, kidutukseen ja sieppauksiin.[[50]](#footnote-50) Yhdysvaltain ulkoministeriön 2019 vuosiraportti mainitsee merkittävinä ihmisoikeusrikkomuksina LGBTI-ihmisiin kohdistuneet Tšetšenian paikallisviranomaisten tekemät laittomat teloitukset.[[51]](#footnote-51)

Venäläinen uutissivusto Novaja Gazeta (ven. Новая Газета) julkaisi 11.1.2019 uutisen, jossa kerrottiin Tšetšeniassa alkaneen uudelleen homoseksuaaleihin kohdistunut "vaino". Uutisen mukaan asia nousi tietoisuuteen sosiaalisen median ryhmien ylläpitäjien alkaessa julkaista neuvoja lähteä tasavallasta. Uutisen mukaan lehden ja Venäjän LGBT-verkoston (ven. Российская ЛГБТ-сеть; transl. Rossijskaja LGBT-set) lähteet vahvistavat tiedon.[[52]](#footnote-52) BBC julkaisi 15.1.2019 uutisen, jossa kerrottiin LGBT-yhteisön jäseniin kohdistuneesta uudesta ”tehoiskusta” Tšetšeniassa. Venäjän LGBT-verkoston tietoihin pohjautuvassa uutisessa kerrotaan aktivistien antamista lausunnoista, joiden mukaan kymmeniä henkilöitä oli viety noin 20km Groznysta Argunin kaupungin lähistöllä sijaitsevaan pidätyskeskukseen. BBC:n haastattelema verkoston johtaja Igor Kotšetkov kertoo, että verkostolla oli tieto 40 kiinniotetusta henkilöstä, mutta heitä saattaa olla enemmänkin. Heidän tietojensa mukaan ihmisiä luovutetaan heidän omille perheilleen, jotta perhe voi ”hoitaa asian”. Kotšetkovin mukaan heillä on todisteita muun muassa tapauksesta, jossa kaksi kiinniotettua henkilöä oli kuollut kidutuksen yhteydessä, toinen veitsellä aiheutettuihin vammoihin. Poliisin on todettu takavarikoineen kiinniotettujen henkilöiden matkustusasiakirjoja.[[53]](#footnote-53) Uutisissa ei mainita, mikä viranomainen oli vastuussa pidätyksistä ja kidutuksesta. Kotšetkov kertoo tapahtumista verkkolehti Meduzan (ven. Медуза) 14.1.2019 julkaisemassa uutisessa todeten, että pidätyksistä ovat vastuussa ”lainvalvontaviranomaiset”, ja että ihmisiä pidetään laittomasti Argunin kaupungissa pidätyskeskuksessa. Kotšetkovin mukaan paikallispoliisi tekee kaikkensa, että pidätyksen kohteeksi joutuneet ihmiset eivät voi poistua tasavallasta, eivätkä jälkikäteen saada turvaa oikeusteitse. Viranomaistoimien kohteeksi joutuneilta takavarikoidaan henkilöllisyysasiakirjat, heitä sekä heidän läheisiään uhkaillaan tekaistuilla syytteillä ja heidät pakotetaan allekirjoittamaan sillä hetkellä tyhjiä lomakkeita.[[54]](#footnote-54) Uutisoinnin mukaan Ramzan Kadyrovin lehdistösihteeri oli kiistänyt kaikki tiedot tapahtumista.[[55]](#footnote-55)

**Lainvalvontaviranomaiset ja tahdonvastaiset katoamiset ja kaappaukset**

Talven 2019–2020 ajalta Memorial-järjestö raportoi yhteensä kahdeksan ihmisen kaappauksesta tai tahdonvastaisesta katoamisesta.[[56]](#footnote-56) Uutissivusto Kavkazski uzel (ven. Кавказский узел) uutisoi joulukuussa 2019 entisen poliittisen vangin Zara Murtazalijevan sukulaisen Mairbek Amajevin katoamisesta. Instagramin käyttäjät olettivat voimaviranomaisten pidättäneen Amajevin. Lainvalvontaviranomaiset olivat kertoneet Amajevin sukulaisille, että Amajevia ei ollut tuotu heidän huostaansa.[[57]](#footnote-57) Amajev julkaisi itse myöhemmin videon, jossa kertoi, ettei häntä ollut pidätetty, ja hän oli lähtenyt itse ystäviensä kanssa Pjatigorskin kaupunkiin ”rentoutumaan”.[[58]](#footnote-58) Memorial mainitsee tapausta koskevassa raportissaan Tšetšenian viranomaisten käyttävän usein tahdonvastaisten katoamisten selityksenä sitä, että kadonneet henkilöt olisivat lähteneet juomaan alkoholia naapurialueille Tšetšeniassa käytännössä vallitsevan alkoholikiellon vuoksi. Myös kadonneiden sukulaiset saattavat käyttää julkisesti samaa selitystä siepatun palattua elävänä kotiin vankeuden jälkeen.[[59]](#footnote-59) Ennen Amajevin löytymistä hänen isänsä kertoi Kavazski uzel -uutissivuston toimittajalle olettavansa Amajevin lähteneen juomaan alkoholia ja toivovansa pojan nopeaa paluuta.[[60]](#footnote-60) Memorialin arvion mukaan tämä saattoi olla Amajevin isän ehdottama sopimus viranomaisille pojan palauttamiseksi: jos he palauttaisivat Amajevin sukulaiset suostuisivat tarinaan juopottelemaan lähtemisestä eivätkä vaatisi tutkintaa katoamisesta.[[61]](#footnote-61) Tapaukseen liittyvässä uutisoinnissa ei mainita, kuka katoamisesta oli vastuussa.

Kavkazski uzel uutisoi joulukuussa 2019 myös tapauksesta, jossa voimaviranomaiset olivat pidättäneet veljekset Islam ja Umar Džabrailovin heidän kotoaan. Viranomaiset eivät olleet esittäneet mitään dokumentteja, eivätkä kertoneet, minne miehet viedään[[62]](#footnote-62). Kavkazski uzel -verkkolehden tammikuussa 2020 julkaisemassa uutisessa kerrotaan vuonna 2019 kadonneen Groznyn asukkaan Šamhan Hamurzajevin löytyneen myöhemmin Ahmat Kadyrovin mukaan nimetyn poliisirykmentin numero 2 (PPSP nro 2) tiloista.[[63]](#footnote-63) Memorial-järjestö uutisoi 6.2.2020 neljän miehen sieppauksesta.[[64]](#footnote-64) Sieppaus kirjattiin vasta myöhemmin virallisesti pidätykseksi, ja miehet olivat pidätettyinä 10 vuorokautta hallinnollisesta rikkomuksesta. Miesten olinpaikka sieppaamisen ja pidätyksen ”laillistamisen” välillä ei ole tiedossa.[[65]](#footnote-65) Uutisista ei käy ilmi, mikä viranomainen oli katoamisista ja sieppauksista vastuussa.

Verkkolehti Kavkazkii uzel julkaisi 9.9.2019 uutisen, jonka mukaan voimaviranomaiset olivat pidättäneet laulajaveljekset Ajub ja Ashab Baharagovin ”kasvatuksellisia keskusteluja” varten, sillä he olivat rikkoneet kieltoa esittää lauluja, jotka eivät olleet Tšetšenian valtaapitävien hyväksymiä. Uutissivuston lähteen mukaan heitä oli pidetty yli kaksi viikkoa kiinniotettuina ilman syytteiden nostamista.[[66]](#footnote-66) Ajub Baharagov oli kuitenkin kieltänyt, että heidät olisi pidätetty laulukiellon rikkomisen vuoksi.[[67]](#footnote-67)

## Lähteet

Al Jazeera 18.8.2022. *The real role of pro-Russian Chechens in Ukraine.* <https://www.aljazeera.com/news/2022/8/18/the-real-role-of-pro-russian-chechens-in-ukraine> (käyty 7.6.2024).

BBC

28.8.2023. *Chechnya profile.* [*https://www.bbc.com/news/world-europe-18188085*](https://www.bbc.com/news/world-europe-18188085)(käyty 26.4.2024).

15.1.2019. *Chechnya LGBT: Dozens 'detained in new gay purge'.*<https://www.bbc.com/news/world-europe-46871801> (käyty 10.6.2024).

Chambers, Harold 6.4.2022. *One month on in the Ukraine war: what role for the kadyrovtsy?* Fondation pour la Recherche Stratégique. <https://www.frstrategie.org/sites/default/files/documents/publications/notes/2022/202216.pdf> (käyty 7.6.2024).

CSIS (Center for International & Strategic studies). 21.9.2020. *Rosgvardiya: Hurtling Towards Confrontation?* <https://www.csis.org/blogs/post-soviet-post/rosgvardiya-hurtling-towards-confrontation> (käyty 31.5.2024).

Deutsche Welle 17.5.2016. *A police force for Putin.* <https://www.dw.com/en/with-russian-guards-duma-gives-putin-his-own-police/a-19264286> (käyty 23.5.2024).

Maahanmuuttoviraston maatietopalvelu

29.5.2024. *Ukrainan tilannekatsaus toukokuussa 2024.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/ddaba9d1-b7ad-4968-b04f-b42b770464da> (käyty19.6.2024).

24.3.2023. *Venäjä / Tšetšenian yleinen tilanne.* [kyselyvastaus]. [https://maatieto.migri.fi/base/2724d19a-5460-485d-bff8 6cd8f75f86d5/countryDocument/6ab5e5be-0954-4009-ab89-ad5be02b758c](https://maatieto.migri.fi/base/2724d19a-5460-485d-bff8%206cd8f75f86d5/countryDocument/6ab5e5be-0954-4009-ab89-ad5be02b758c) (käyty 10.6.2024).

Memorial human rights defence center & SRJI & SK SOS 26.4.2023. *Submission to the UN Human Rights Council’s Universal Periodic Review Working Group on its fourth review of the Russian Federation in relation to the situation with the human rights in the North Caucasus region of Russia.* <https://memorialcenter.org/uploads/UPR_North_Caucasus_2_399a506bfa.pdf> (käyty 6.6.2024).

New Lines Institute 4.3.2022. *The Kadyrovtsy: Putin’s Force Multiplier or Propaganda Tool?* <https://newlinesinstitute.org/state-resilience-fragility/authoritarianism/the-kadyrovtsy-putins-force-multiplier-or-propaganda-tool/> (käyty 7.6.2024).

Orlov, Oleg & Cherkasov, Alexander 2023. *Enforced disappearances in Chechnya, Russia.* <https://crudeaccountability.org/wp-content/uploads/Enforced_Disappearances_Chechnya.pdf> (käyty 3.6.2024).

Pokalova, Elena 20.7.2015. *THE ISLAMIC STATE COMES TO RUSSIA?* <https://warontherocks.com/2015/07/the-islamic-state-comes-to-russia/> (käyty 18.6.2024).

The National Interest 24.3.2018. *This Is the Russian Special Forces Unit No One Talks about—until Now.* <https://nationalinterest.org/blog/the-buzz/the-russian-special-forces-unit-no-one-talks-about%E2%80%94until-now-25055> (käyty 23.5.2024).

USDOS

24.6.2020. *Country Reports on Terrorism 2019.* <https://www.state.gov/reports/country-reports-on-terrorism-2019/> (käyty 6.6.2024).

11.3.2020. *2019 Country Reports on Human Rights Practices: Russia.* <https://www.state.gov/reports/2019-country-reports-on-human-rights-practices/russia/> (käyty 10.6.2024).

Аргументы и факты Карелия (Argumenty i fakty-Karelija)

12.11.2021. *Каждый сотрудник ОМОНа Карелии выполнял задачи в обстановке высокого риска.* <https://karel.aif.ru/society/details/kazhdyy_sotrudnik_omona_karelii_vypolnyal_zadachi_v_obstanovke_vysokogo_riska> (käyty 24.5.2024).

11.12.2020. *Сотрудники СОБР и ОМОН вернулись из командировки на Северный Кавказ.*<https://karel.aif.ru/society/details/sotrudniki_sobr_i_omon_vernulis_iz_komandirovki_na_severnyy_kavkaz> (käyty 24.5.2024).

Грани.ру (Grani.ru) 7.3.2019. *Mash: В Чечне задержаны молодые люди, готовившие атаки на Росгвардию.* <https://graniru.org/War/Chechnya/m.275445.html> (käyty 3.6.2024).

Известия (Izvestija) 14.9.2017. *Росгвардия создает новый округ на Кавказе.* <https://iz.ru/644809/aleksei-ramm-dmitrii-litovkin-evgenii-andreev/severnyi-kavkaz-razdelili> (käyty 27.5.2024).

Кавказ.реалии (Kavkaz.realii)

11.4.2022. *Похищения, пытки, убийства. Чем известны в Чечне воюющие в Украине кадыровцы*. <https://www.kavkazr.com/a/pohischeniya-pytki-ubiystva-chem-izvestny-v-chechne-voyuyuschie-v-ukraine-kadyrovtsy/31795004.html> (käyty 7.6.2022).

17.1.2020a. *В 2019 году на Северном Кавказе убиты 26 боевиков – Росгвардия.* <https://www.kavkazr.com/a/30382788.html> (käyty 22.5.2024).

17.1.2020b. *"Ничего общего с реальностью эти цифры не имеют". В СКФО подвели итоги по борьбе с терроризмом.* <https://www.kavkazr.com/a/30382909.html> (käyty 22.5.2024).

13.3.2019. *В войсках Росгвардии на Северном Кавказе сменился командующий.* <https://www.kavkazr.com/a/29818544.html> (käyty 22.5.2024).

Кавказский узел (Kavkazski uzel)

24.4.2024. *Власти Чечни ввели жесткие рамки для темпа музыкальных произведений*. <https://www.kavkaz-uzel.eu/articles/398756> (käyty 10.6.2024).

6.1.2020. *Жительница Грозного нашла сына в полиции после десяти дней поисков.* <https://www.kavkaz-uzel.eu/articles/344373/> (käyty 6.6.2024).

27.12.2019 *Жительница Чечни заявила о похищении силовиками двух братьев.* <https://www.kavkaz-uzel.eu/articles/344044/> (käyty 6.6.2024).

21.12.2019 *Грозненец Амаев извинился за исчезновение.*

<https://www.kavkaz-uzel.eu/articles/343813/> (käyty 6.6.2024).

19.12.2019 *Отец Майрбека Амаева попросил полицию найти сына.*

<https://www.kavkaz-uzel.eu/articles/343731/> (käyty 6.6.2024).

9.9.2019. *Чеченские силовики задержали самодеятельных певцов Вахараговых.*

<https://www.kavkaz-uzel.net/articles/340020/> (käyty 10.6.2024).

Коммерсантъ (Kommersant) 5.4.2016; *Нерядовая гвардия.* <https://www.kommersant.ru/doc/2956710?from=doc_vrez> (käyty 23.5.2024).

Комсомольская правда (Komsomolskaja pravda) 7.3.2019. *В Чечне задержали троих террористов, планировавших нападение на сотрудников Росгвардии.* <https://www.stav.kp.ru/daily/26948/4003211/> (käyty 3.6.2024).

Медуза (Meduza)14.1.2019. *В Чечне снова преследуют и пытают геев. С начала декабря, возможно, убиты несколько человек.* <https://meduza.io/feature/2019/01/14/v-chechne-snova-presleduyut-i-pytayut-geev-s-nachala-dekabrya-vozmozhno-ubity-neskolko-chelovek> (käyty 10.6.2024).

Мемориал (Memorial)

*2*6.2.2020. *Похищенные жители Чечни вернулись домой.* <https://memohrc.org/ru/news_old/pohishchennye-zhiteli-chechni-vernulis-domoy> (käyty 6.6.2024).

6.2.2020. *«Мемориалу» сообщили о похищении четверых человек в Чечне.* <https://memohrc.org/ru/news_old/memorialu-soobshchili-o-pohishchenii-chetveryh-chelovek-v-chechne> (käyty 6.6.2024).

[päiväämätön] *Бюллетень Правозащитного центра «Мемориал».Ситуация в зоне конфликта на Северном Кавказе: оценка правозащитников. Зима 2019–2020гг.* <https://memohrc.org/sites/all/themes/memo/templates/pdf.php?pdf=/sites/default/files/bulletin_winter_2019-20.pdf> (käyty 6.6.2024).

Московский комсомолец Карелия (Moskovski komsomolets Karelija) 12.1.2022. *СОБР и ОМОН карельской Росгвардии назвали рысью и медведем.* <https://karel.mk.ru/social/2022/01/12/sobr-i-omon-karelskoy-rosgvardii-nazvali-rysyu-i-medvedem.html> (käyty 24.5.2024).

Новая Газета (Novaja Gazeta) 11.1.2019. *«Новой газете» стало известно о новых преследованиях геев в Чечне*. <https://novayagazeta.ru/articles/2019/01/11/148260-chechnya> (käyty 10.6.2024).

Полномочный представитель Президента России в Северо-Кавказском федеральном округе [päiväämätön] (Polnomotšnyi predstavitel Presidenta Rossii v Severo-Kavkazskom federalnom okruge). *Северо-Кавказский федеральный округ.* <http://skfo.gov.ru/district/> (käyty 31.5.2024).

РБК (RBK)18.1.2018*. У Объединенной группировки войск на Северном Кавказе сменился командующий.* <https://www.rbc.ru/politics/18/01/2018/5a60a9a89a794722aabb3d85> (käyty 22.5.2024).

Республика Карелия (Respublika Karelija)

11.9.2020. *Сотрудники специальных подразделений территориального управления Росгвардии вернулись из длительной служебной командировки.* <https://gov.karelia.ru/news/11-09-2020-sotrudniki-spetsialnykh-podrazdeleniy-territorialnogo-upravleniya-rosgvardii-vernulis-iz-dlitelnoy-s/?special_version=Y> (käyty 24.5.2024).

10.6.2020. *Сотрудники СОБР и ОМОН вернулись из длительной служебной командировки в Северо-Кавказский региона.* <https://gov.karelia.ru/news/10-06-2020-sotrudniki-sobr-i-omon-vernulis-iz-dlitelnoy-sluzhebnoy-komandirovki-v-severo-kavkazskiy-regiona/?special_version=Y> (käyty 24.5.2024).

РИА Новости (RIA Novosti) 3.9.2021. *Росгвардия за пять лет уничтожила на Северном Кавказе 250 боевиков.* <https://ria.ru/20210903/rosgvardiya-1748480959.html?utm_source=yxnews&utm_medium=desktop&utm_referrer=https%3A%2F%2Fyandex.ru%2Fnews%2Fsearch%3Ftext%3D> (käyty 24.5.2024).

ТАСС (TASS) 27.3.2024. *"Всегда на страже!": День войск национальной гвардии РФ.* <https://tass.ru/info/20347685> (käyty 23.5.2024).

Фокус (Fokus) 28.11.2022. *Армия внутри армии: личные вооруженные силы Рамзана Кадырова.* <https://focus.ua/voennye-novosti/538706-lichnye-vooruzhennye-sily-ramzana-kadyrova> (käyty 7.6.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Deutsche Welle 17.5.2016; CSIS 21.9.2020; ТАСС 27.3.2024. [↑](#footnote-ref-1)
2. CSIS 21.9.2020. [↑](#footnote-ref-2)
3. ТАСС 27.3.2024. [↑](#footnote-ref-3)
4. USDOS 11.3.2020. [↑](#footnote-ref-4)
5. ТАСС 27.3.2024. [↑](#footnote-ref-5)
6. Коммерсантъ 5.4.2016. [↑](#footnote-ref-6)
7. National Interest 24.3.2018. [↑](#footnote-ref-7)
8. Полномочный представитель Президента России в Северо-Кавказском федеральном округе [päiväämätön]. [↑](#footnote-ref-8)
9. РБК 18.1.2018; Известия 14.9.2017. [↑](#footnote-ref-9)
10. Maahanmuuttoviraston maatietopalvelu 29.5.2024, s. 37. [↑](#footnote-ref-10)
11. Кавказ.реалии 13.3.2019. [↑](#footnote-ref-11)
12. РИА Новости 3.9.2021. [↑](#footnote-ref-12)
13. Кавказ.реалии 17.1.2020a; Кавказ.реалии 17.1.2020b. [↑](#footnote-ref-13)
14. Кавказ.реалии 17.1.2020b. [↑](#footnote-ref-14)
15. Кавказ.реалии 17.1.2020b. [↑](#footnote-ref-15)
16. USDOS 24.6.2020, s. 96–97. [↑](#footnote-ref-16)
17. Грани.ру 7.3.2019. [↑](#footnote-ref-17)
18. Комсомольская правда 7.3.2019. [↑](#footnote-ref-18)
19. USDOS 24.6.2020, s. 97. [↑](#footnote-ref-19)
20. Московский комсомолец Карелия 12.1.2022. [↑](#footnote-ref-20)
21. Аргументы и факты -Карелия 12.11.2021; BBC 28.8.2023. [↑](#footnote-ref-21)
22. Республика Карелия 10.6.2020. [↑](#footnote-ref-22)
23. Республика Карелия 11.9.2020. [↑](#footnote-ref-23)
24. Аргументы и факты -Карелия 11.12.2020. [↑](#footnote-ref-24)
25. Maahanmuuttoviraston maatietopalvelu 24.3.2023. [↑](#footnote-ref-25)
26. Maahanmuuttoviraston maatietopalvelu 24.3.2024, s. 2. [↑](#footnote-ref-26)
27. Chambers 6.4.2022, s. 1–2. [↑](#footnote-ref-27)
28. New Lines Institute 4.3.2022. [↑](#footnote-ref-28)
29. New Lines Institute 4.3.2022; Фокус 28.11.2022 Artikkeli on venäjäkielinen käännös Stijn Mitzer ja Joost Oliemansin artikkelista, joka on julkaistu alun perin Oryxspioenkop-nimisellä hollantilaisella avoimen lähdekoodin puolustusanalyysisivustolla. Linkki alkuperäislähteeseen ei toimi: [www.oryxspioenkop.com/2022/11/the-army-within-chechnyas-security.html](http://www.oryxspioenkop.com/2022/11/the-army-within-chechnyas-security.html). [↑](#footnote-ref-29)
30. USDOS 11.3.2020. [↑](#footnote-ref-30)
31. Orlov & Cherkasov 2023, s. 4. [↑](#footnote-ref-31)
32. Orlov & Cherkasov 2023, s. 8. Alkuperäislähde Orlov,Oleg Cherkasov, Alexander &

Verny, Grigory. *Three years of 'stability': bulletins of the Memorial Human Rights Center on the situation in the North Caucasus*. Issue 2. Autumn 2009 - autumn 2012. Alkuperäislähde ei ole saatavilla. [↑](#footnote-ref-32)
33. New Lines Institute 4.3.2022; Pokalova 20.7.2015. [↑](#footnote-ref-33)
34. Chambers 6.4.2022, s. 1. Alkuperäislähde Šmíd, Tomáš & Mareši, Miroslav (2015).” Kadyrovtsy’: Russia’s Counterinsurgency Strategy and the Wars of Paramilitary Clans*”.* *Journal of Strategic Studies*, vol, 38, 2015, no 5, s. 650–677. Alkuperäislähde ei ole saatavilla. [↑](#footnote-ref-34)
35. Chambers 6.4.2022, s. 2; New Lines Institute 4.3.2022. [↑](#footnote-ref-35)
36. Фокус 28.11.2022. [↑](#footnote-ref-36)
37. Chambers 6.4.2022, s. 2. Chambers viittaa artikkelissaan Kavkaz.realiin 7.3.2022 julkaisemaan tšetšeenipataljoonan komentajan Muslim Tšeberlojevskin haastatteluun <https://www.kavkazr.com/a/moy-glavnyy-vrag-putin-intervjyu-s-komandirom-chechenskogo-bataljona-v-ukraine-muslimom-cheberloevskim/31740181.html>. [↑](#footnote-ref-37)
38. Фокус 28.11.2022. [↑](#footnote-ref-38)
39. Фокус 28.11.2022. [↑](#footnote-ref-39)
40. Al Jazeera 18.8.2022; Кавказ.реалии 11.4.2022. [↑](#footnote-ref-40)
41. Memorial human rights defence center et al. 26.4.2023, s. 4. [↑](#footnote-ref-41)
42. USDOS 11.3.2020. [↑](#footnote-ref-42)
43. Memorial human rights defence center et al. 26.4.2023, s. 9. [↑](#footnote-ref-43)
44. Orlov & Cherkasov 2023, s. 8–9. [↑](#footnote-ref-44)
45. USDOS 11.3.2020. [↑](#footnote-ref-45)
46. Englanninkielinen nimitys artikkelissa on Special separate battalion of the patrol and guard service "Grozny”. Artikkelista ei selviä, mikä on pataljoonan alkuperäiskielinen nimitys. [↑](#footnote-ref-46)
47. Orlov & Cherkasov 2023, s. 8–9. [↑](#footnote-ref-47)
48. Artikkelissa poliisirykmentin entinen nimitys on käännetty englanniksi ”patrol and post police service regiment No. 2”. Lyhenne PPSP (ven. ППСП) tulee sanoista патрульно-постовая служба полиции (transl. patrulno-postovaja služba politsii). [↑](#footnote-ref-48)
49. Orlov & Cherkasov 2023, s. 9. Raportissa viitataan Novaja Gazeta -uutissivustolla 15.3.2021 julkaistuun venäjänkieliseen artikkeliin, jossa Gezmahmajevin silminnäkijätodistukset julkaistiin. <https://novayagazeta.ru/articles/2021/03/15/ia-sluzhil-v-chechenskoi-politsii-i-ne-khotel-ubivat-liudei-18>. [↑](#footnote-ref-49)
50. Memorial human rights defence center et al. 26.4.2023, s. 14. [↑](#footnote-ref-50)
51. USDOS 11.3.2020. [↑](#footnote-ref-51)
52. Новая Газета 11.1.2019. [↑](#footnote-ref-52)
53. BBC 15.1.2019. [↑](#footnote-ref-53)
54. Медуза 14.1.2019. [↑](#footnote-ref-54)
55. Медуза 14.1.2019; BBC 15.1.2019. [↑](#footnote-ref-55)
56. Orlov & Cherkasov 2023, s.12; Мемориал [päiväämätön], s. 11–13. [↑](#footnote-ref-56)
57. Кавказский узел 19.12.2019. [↑](#footnote-ref-57)
58. Кавказский узел 21.12.2019. [↑](#footnote-ref-58)
59. Мемориал [päiväämätön], s. 12. [↑](#footnote-ref-59)
60. Кавказский узел 19.12.2019. [↑](#footnote-ref-60)
61. Мемориал [päiväämätön], s. 12. [↑](#footnote-ref-61)
62. Кавказский узел 27.12.2019. [↑](#footnote-ref-62)
63. Кавказский узел 6.1.2020. [↑](#footnote-ref-63)
64. Мемориал 6.2.2020. [↑](#footnote-ref-64)
65. Мемориал 26.2.2020 [↑](#footnote-ref-65)
66. Кавказский узел 9.9.2019; USDOS 11.3.2020. [↑](#footnote-ref-66)
67. Кавказский узел 24.4.2024. [↑](#footnote-ref-67)